**С Т А Н О В И Щ Е**

***На дисертационен труд*** за придобиване на образователната и научна степен „***доктор***”

***В професионално направление*:** 1.3. Педагогика на обучението по … (Физическо възпитание и спорт); Департамент по спорт на Софийски университет „Св. Климент Охридски“ (СУ)

***Изготвил*: проф. Николина Димитрова, дн**, преподавател от Секция Информационни технологии за анализ на движенията – ДЕОИТ на Национална Спортна Академия "Васил Левски". Като член на научното жури съгласно Заповед № РД 38-297/12.06.2023 г. на Ректора на Софийския университет.

***Тема на дисертационния труд*:** “ Въздействие на двигателни умения и антропометрични параметри за реализиране на специфична карате прецизност”

***Автор на дисертационния труд*:** Венцислав Атанас Недев

***Научен ръководител***: Доц. Евгени Симеонов Йорданов, д-р

I. **Кратко представяне на кандидата**

Венцислав Атанас Недев е роден на 18.03.1949 г. в Гр. Велес, Северна Македония.

Венцислав Недев придобива ***Образователна степен „Магистър“*** през 2020 г. - Педагогика на обучението по ..(карате) и организиране на международни топ карате семинари в спа центрове в Македония. През 1981 г. завършва висше **образование в Университет Белград** - Факултет по физическо възпитание. В Периода1994 – 1997г е преподавател в Университет „Св. Кирил и Методий“-Факултет по физическо възпитание, Гр. Скопие, Македония.

От 1995 г. е Международен съдия от категория ”А”. Дългогодишен Национален треньор и селекционер на националния отбор на Македония. Носител на награди и признания: Провъзгласен за най-добър треньор на Скопие и РМ - *1980 г;* Провъзгласен за карате треньор на века в РМ - *2000 г и др.*

II. **Общо описание на представените материали**

Представената дисертация е в обем от 187 страници състояща се от 4 глави, списък на използваната литературата, 3 приложения, придружени със списък на публикациите на дисертанта, участия в международни конференции и семинари. Илюстративният материал е от 33 таблици 17 фигури и 18 снимки. Списъкът на цитираната литература обхваща 78 източника (40 на кирилица и 38 на латиница). Авторефератът с обем от 39 страници е представен на български език и изцяло отразява структурата и съдържанието на дисертационния труд, като акцентира върху най-важните резултати и постижения.

Представените по защитата документи от кандидата изцяло съответстват на изискванията на ЗРАСРБ, ППЗРАСРБ и Правилника за условията и реда за придобиване на научни степени и заемане на академични длъжности в СУ „Св. Климент Охридски“ (ПУРПНСЗАДСУ).

Дисертацията е написана на много високо професионално ниво, оформена е много прецизно с илюстрации и фигури.

*Първата глава* В литературният обзор дипломанта проследява историческото развитие на физическата култура.

Обръща внимание на спецификата карате, като прави преглед на множеството фактори влияещи на прецизността и точността на карате: Доброто ***възприемане и анализ на визуалните сигнали***в централната нервна система, - имат съществено значение за точността; ***равновесието***, т.е. способността да се поддържа уравновесена позиция; значително влияе на ***Емоционалното състояние*** както и ***Концентрацията на внимание***

Венцислав Недев прави обзор на поява на карате в света и на развитието на съвременното карате и многобройните стилове и школи. Като частна цел е поставена задачата за осъществяване на сравнителен анализ на Традиционно карате срещу карате като ***спорт.***

Следва подробно разглеждане на особености и етапите на обучение. Като специалист по карате дипломанта отделя внимание на общите и научно – теоретичните основи в обучението по карате.

Във *втора глава* авторът формулирани точно и ясно ***Целта и задачите***. Смятам, че значителни приноси се съдържат още в раздела Организация и методика, където е използвано съвременно програмно осигуряване с помощта на софтуерни системи за едновариантен анализ на данни. Анализите са обработени с програмата статистика 6.0 и програмата СППС 12.0. Използваният инструментариум за статистически анализ като цяло са подходящи с оглед на поставените цели и задачи. Обект на изследване са 63 каратисти с висока техническа степен. Докторантът е използвал батерия от тестове за оценка на основните двигателни способности (ритмична структура, честота на сегментни движения и експлозивна сила на долните крайници) както и система от критерии за оценка на специфичната прецизност на карате.

Организацията и методиката напълно отговарят на условията за решаване на поставените цел и задачи. На базата на творческия подход при нализа на литературните източници, научно е обоснована и работната хипотеза.

С най-голяма тежест разбира сее *трета глава***: Резултати и Дискусия.** В последната глава са представени и анализирани резултатите от експеримента. Посредством статистически софтуер е извършен инициален анализ на данните. Анализът на резултатите от изследването е интерпретиран адекватно и убедително. Предвид постигането на върхови резултати ***се*** основава на научно обоснован подход, изследването дава основа за подбор на млади и талантливи каратисти.

*Четвърта глава*. В общи линии направените изводи следват логически резултатите и анализа и имат съществено значение за научно-приложната дейност в изследваната област.

Считам, че цялостната разработка представлява един завършен труд, съдържащ в себе си редица потенциални възможности за развитие на научно-приложната дейност.

Бих направила и следната забележка: така напр. въпреки, че не е съществено за логиката на изложението, считам за абсолютно необходимо навярно в приложение, да се предостави речник на използваната терминология в карате.

III. **Публикации по темата на дисертационното изследване**

 Докторантът представя общо 3 научни публикации, които са по темата на дисертационното изследване. Те адекватно представят отделните етапи от работата на автора върху теоретичната и експериментална част на изследването.

**ЗАКЛЮЧЕНИЕ**

Дисертационният труд ***съдържа научни, научно-приложни и приложни резултати, които представляват оригинален принос в науката*** и  **отговарят на**  изискванията на Закона за развитие на академичния състав в Република България (ЗРАСРБ), Правилника за прилагане на ЗРАСРБ и Правилника на СУ „Св. Климент Охридски“.

Дисертационният труд показва, че докторанта ВенциславНедев **притежава** задълбочени теоретични знания и професионални умения, като **демонстрира** качества и умения за самостоятелно провеждане на научно изследване.

Поради гореизложеното, убедено давам своята ***положителна оценка*** за проведеното изследване и ***предлагам на почитаемото научно жури*** ***да присъди образователната и научна степен ‘доктор’*** на Венцислав Недев в професионално направление: 1.3. Педагогика на обучението по … (Физическо възпитание и спорт)

06. 08. 2023 г. Изготвил становището:

гр. София /проф. Николина Димитрова дн/